C 146/18
HR
Službeni list Europske unije
27.4.2023.
2.2.
Vještine, kvalifikacije i zapošljavanje, promjenjiva priroda rada i razvoj uključivog tržišta rada predmet su brojnih mišljenja EGSO-a (5), koja su i danas relevantna.
Cilj je ovog mišljenja analizirati koje su vrste vještina potrebne za buduće promjene na tržištu rada i kako održati zapošljivost i povećati produktivnost te istražiti učinkovite strategije za poboljšanje razvoja vještina radne snage i smanjenje nedostatka radnika, među ostalim u MSP-ovima.
2.3.
Strategije za razvoj vještina moraju biti dio nacionalnih politika i planova za rast u sinergiji s industrijskim istraživanjima i gospodarskim razvojem.
Države članice trebale bi poticati razvoj sektorâ s visokom dodanom vrijednošću, pomagati radnicima i poduzećima da se nose s promjenama i da prate inovacije u tehnološkom, digitalnom i ekološkom području.
Za to će biti potrebna dodatna ulaganja u resurse i planiranje u pogledu sustava obrazovanja i osposobljavanja koji će moći odgovoriti na nove izazove i ukloniti neusklađenost na tržištu rada.
2.4.
EGSO smatra da je očuvanje održive zapošljivosti višedimenzionalno pitanje u kojem se glavni izazovi odnose na promjenjivu prirodu poslova, radnih mjesta i zanimanja, potrebu za djelotvornom provedbom prava na cjeloživotno učenje i razvoj, digitalizaciju, rastuću ulogu ljudskog potencijala i produktivnosti rada, promjene u organizaciji rada, demografske promjene i potrebu za pružanjem novih obrazaca ravnoteže između poslovnog i privatnog života s fleksibilnim radnim vremenom i promicanje politike aktivnog starenja (6).
Postoji potreba za poticajnim okruženjem kako bi ljudi razumjeli i bili u potpunosti svjesni važnosti osposobljavanja za svoj profesionalni život i mogućnosti za cjeloživotno učenje te bili sposobni i motivirani da ih iskoriste, bez obzira na životnu fazu u kojoj se nalazili.
U tom je kontekstu sposobnost zadržavanja radnog mjesta izravno povezana sa stavovima i sposobnošću razvoja novih vještina u skladu s dinamikom tržišta rada.
2.5.
Socijalni partneri ključni su akteri u razvoju i održavanju vještina zapošljivosti.
U najboljem su položaju da podrže konvergenciju između ambicija zaposlenika u pogledu njihove profesionalne karijere i potreba poduzeća za vještinama.
Njihova uloga, posebno putem dobre i učinkovite strukture kolektivnog pregovaranja, ključna je u procesu priznavanja vještina.
EGSO smatra da je za poboljšanje općeg ishoda na tržištima rada potrebno ojačati koordinaciju između obrazovnih sustava, sustava strukovnog obrazovanja i osposobljavanja i službi za zapošljavanje s politikama razvoja inovacija, industrije, trgovine i tehnologije, kao i makroekonomskih politika.
To bi moglo biti posebno uspješno na lokalnoj razini.
2.6.
Promjene u prirodi rada vode i do razvoja novih i fleksibilnih oblika radnih odnosa i nestandardnih modela zapošljavanja koji mijenjaju način na koji je strukturirano europsko tržište rada.
Novim oblicima rada, koji su propisno zaštićeni, ljudima se mogu osigurati nove mogućnosti za poduzetništvo, diversificiranje prihoda te bavljenje zanimanjima i djelatnostima koji su im prije bili nedostupni.
S druge strane, novi oblici rada trebali bi jamčiti pristup socijalnoj zaštiti jer je to izravno povezano s financijskom održivošću sustava socijalne zaštite.
Održavanje zapošljivosti u tim uvjetima zahtijeva
(5)
(6)
Studija Promatračke skupine za tržište rada (LMO) naslovljena „Rad u budućnosti: kako osigurati cjeloživotno učenje i osposobljavanje zaposlenih” (2022.); Budućnost rada – stjecanje odgovarajućeg znanja i vještina za ispunjavanje potreba budućih radnih mjesta (2017.); Održivo financiranje cjeloživotnog učenja i razvoja vještina u kontekstu nedostatka kvalificirane radne snage (2019.); Promjene u svijetu rada i dugovječnost/starenje stanovništva – preduvjeti za aktivno sudjelovanje radnika koji stare u novom svijetu rada (2019.); Digitalizacija, umjetna inteligencija i pravednost – Kako ojačati položaj EU-a u globalnom nadmetanju na području vještina i obrazovanja budućnosti uz osiguravanje socijalne uključenosti (2019.); Strukovno osposobljavanje: djelotvornost sustava za predviđanje i usklađivanje vještina i potreba tržišta rada te uloga socijalnih partnera i raznih dionika (2020.); Prijedlog preporuke Vijeća o strukovnom obrazovanju i osposobljavanju (SOO) za održivu konkurentnost, socijalnu pravednost i otpornost (2020.); Kako na temelju obrazovanja i osposobljavanja i iz perspektive cjeloživotnog učenja promicati vještine koje su Europi potrebne za uspostavu pravednijeg, povezanijeg, održivijeg, digitalnijeg i otpornijeg društva (2020.); Strategija za MSP-ove i održivu i digitalnu Europu (2020.); Industrijski ekosustavi, strateška autonomija i dobrobit (2021.); Kombinirano učenje (2021.); Paket visokog obrazovanja (2022.) itd.
https://www.eurofound.europa.eu/observatories/eurwork/industrial-relations-dictionary/active-ageing http://erc-online.eu/wp-content/uploads/2017/03/With-signatures_Framework-agreement-on-active-ageing.pdf